Východná katolícka cirkev

Východná katolícka cirkev (iné názvy: katolícka cirkev/katolíci východného obradu, uniati, východná cirkev zjednotená s Rímom) je niektorá z východných kresťanských cirkví, ktoré sú, rovnako ako rímskokatolícka cirkev, súčasťou katolíckej cirkvi, uznávajú za svoju hlavu rímskeho pápeža a ich vierouka je identická s vieroukou rímskokatolíckej cirkvi. Pri bohoslužbách však na rozdiel od rímskokatolíckej cirkvi nepoužívajú rímsky obrad, ale svoje vlastné východné obrady. Ďalším rozdielom je, že v právnej oblasti nepodliehajú Kódexu kánonického práva rímskej cirkvi, ale sa riadia vlastným kánonickým právom. Jeho základným prameňom je Kódex kánonov východných cirkví (účinný od r. 1991), ktoré môže byť doplnené partikulárnym právom.

Vznik východných katolíckych cirkví 
Východné katolícke cirkvi vznikali väčšinou pripojením sa nekatolíckych východných cirkví alebo ich častí ku Katolíckej cirkvi, pričom prijali jej učenie vrátane primátu pápeža, ale zachovali si východný obrad a ďalšie špecifiká (napr. možnosť vysviacky ženatých mužov za kňazov). Príkladom takéhoto zjednotenia je napríklad Brest-Litovská únia z roku 1596, ktorou sa zjednotila s Katolíckou cirkvou časť pravoslávnych kresťanov na Ukrajine a v Bielorusku a ktorej vďačí za svoju existenciu napr. dnešná Ukrajinská gréckokatolícka cirkev, ktorá je najväčšou spomedzi východných katolíckych cirkví.

Hierarchické stupne východných katolíckych cirkví 
Kódex kánonov východných cirkví rozoznáva štyri hierarchické stupne východných katolíckych cirkví, pričom čím vyšší je stupeň jednotlivej cirkvi, tým väčšia je jej vnútorná autonómia od Vatikánu v niektorých otázkach. Najvyšší stupeň predstavuje patriarchálna cirkev na čele s patriarchom, nasleduje väčšia arcibiskupská cirkev na čele s väčším arcibiskupom, metropolitná cirkev vlastného práva na čele s arcibiskupom a metropolitom a napokon ostatné cirkvi vlastného práva.

Situácia na Slovensku 
Na Slovensku je v súčasnosti jedinou východnou katolíckou cirkvou Gréckokatolícka cirkev na Slovensku, ktorá má na území Slovenska prešovskú metropoliu pozostávajúcu z:
 prešovskej archieparchie (administrátor Peter Rusnák, nar. 1950)
 košickej eparchie (biskup Cyril Vasiľ, nar. 1965) a
 bratislavskej eparchie (biskup Peter Rusnák, nar. 1950).

Zoznam východných katolíckych cirkví podľa obradov 

Cirkvi sú zoradené podľa príslušnosti k jednotlivým obradom, ktoré sú rozčlenené do obradových tradícií, a podľa hierarchického stupňa. V zátvorke sú uvedení ich najvyšší predstavitelia s uvedením roku narodenia a sídla.

 Tradícia alexandrijská:
 koptský obrad
 Koptsko-katolícka cirkev (patriarcha Alexandrie Ibrahim Isaak Sidrak, nar. 1955, sídlo – Káhira, Egypt) – rozšírená najmä v Egypte. Počet členov (2005): 252 790.
 etiópsky obrad
 Etiópsko-katolícka cirkev (arcibiskup Addis Abeby Berhane-Jesus Demerew Surafiel, nar. 1948, sídlo – Addis Abeba, Etiópia) – rozšírená najmä v Etiópii. Počet členov (2005): 225 224.
  Eritrejsko-katolícka cirkev - v Eritrei.
 Tradícia antiochijská:
 západosýrsky obrad
 Sýrsko-katolícka cirkev (patriarcha Antiochie Ignatius Josef III. Younan, nar. 1944, sídlo – Charfet, Libanon) – rozšírená najmä v Sýrii, Iraku a Libanone. Počet členov (2005): 123 668.
 Sýrsko-malankarská katolícka cirkev – Počet členov (2005): 402 702.
 väčšie arcibiskupstvo Trivandrum (väčší arcibiskup Trivandrumu Baselios Cleemis Thottunkal, nar. 1959, sídlo: Trivandrum, India) – rozšírená najmä v indickom štáte Kérala.
 Apoštolský exarchát Spojených štátov amerických (apoštolský exarcha – biskup Thomas Eusebios Naickamparampil, nar. 1961; sídlo: New York, USA) – exarchát nie je podriadený väčšiemu arcibiskupovi Trivandrumu ale priamo Svätej stolici
 maronitský obrad
 Maronitská cirkev (patriarcha Antiochie Bišára Butros al-Rahi, nar. 1940, sídlo: Bkerke, Libanon) – rozšírená najmä v Libanone a v diaspóre. Počet členov (2005): 3 107 344.
 Tradícia arménska:
 arménsky obrad
 Arménsko-katolícka cirkev (katolikos-patriarcha Cilície Rafael Bedros XXI. Minassian, nar. 1946, sídlo – Bejrút, Libanon), rozšírená najmä v Arménsku, Gruzínsku, Libanone, Sýrii a v diaspóre. Počet členov (2005): 368 101.
 Tradícia chaldejská:
 chaldejský (východosýrsky) obrad
 Chaldejsko-katolícka cirkev (patriarcha Babylonu Louis Raphaël I. Sako, nar. 1948, sídlo – Bagdad, Irak) – rozšírená najmä v Iraku. Počet členov (2005): 358 682.
 sýrsko-malabarský obrad
 Sýrsko-malabarská katolícka cirkev (väčší arcibiskup Ernakulamu-Angamaly Mar Giwargis Alencherry, nar. 1945, sídlo: Ernakulam, India) – rozšírená najmä v Indii – najviac v štáte Kérala. Počet členov (2005): 3 699 142.
 Tradícia konštantínopolská:
 byzantský obrad (gréckokatolícke cirkvi)
 Melchitská gréckokatolícka cirkev (patriarcha Antiochie a celého Východu, Alexandrie a Jeruzalema Youssef Absi, nar. 1946, sídlo: Damask), rozšírená najmä v Sýrii, Libanone, Izraeli a v diaspóre. Počet členov (2005): 1 342 014.
 Ukrajinská gréckokatolícka cirkev (väčší arcibiskup Kyjeva a Haliče Sviatoslav Ševčuk, nar. 1970, sídlo – Kyjev), rozšírená najmä na Ukrajine a v diaspóre. Počet členov (2005): 4 268 577.
 Rumunská gréckokatolícka cirkev (väčší arcibiskup Alba Iulie a Făgăraşu Lucian Mureşan, nar. 1931, sídlo – Blaj, Rumunsko) – rozšírená najmä v Rumunsku. Počet členov (2005): 741 917.
 Rusínska (Ruténska) gréckokatolícka cirkev – zahŕňa 3 jednotky:
 Mukačevská eparchia (mukačevský apoštolský administrátor – biskup Nil Jurij Luščak, nar. 1973, sídlo: Užhorod, Ukrajina) – zaberá územie celej Podkarpatskej Rusi na Ukrajine. Počet členov (2005): cca. 320 000.
 Rusínska gréckokatolícka metropolia v USA (Arcibiskup Pittsburghu William Charles Skurla, nar. 1956, sídlo: Pittsburgh, USA). Počet členov (2005): 99 381 (od 3. 3. 2022 pápež František jurisdikčne podriadil tejto jednotke Exarchát sv. Cyrila a Metoda pre Slovákov v Toronte, ktorý predtým patril pod Gréckokatolícku cirkev na Slovensku).
 Gréckokatolícky apoštolský exarchát v Českej republike (apoštolský exarcha Ladislav Hučko, nar. 1948, sídlo: Praha, Česko), pôsobí v Česku. Počet členov (2005): 7 704.
 Gréckokatolícka cirkev na Slovensku – pôsobí na Slovensku a v Kanade. Počet členov (2005): 225 369.
 Prešovská metropolia (pozostávajúca z Prešovskej archieparchie, Košickej eparchie a Bratislavskej eparchie) (Prešovský arcibiskup a metropolita Ján Babjak, nar. 1953, sídlo: Prešov, Slovensko).
 Exarchát svätých Cyrila a Metoda v kanadskom Toronte (od roku 1980 do roku 2022 eparchia) pre slovenských gréckokatolíkov v Kanade (od marca 2022 je na čele biskup Kurt Richard Burnette, ktorý bol od 20. 10. 2020 apoštolským administrátorom; predtým bol eparchiálnym biskupom Marián Andrej Pacák, nar. 1973, sídlo: Toronto) – od 3. 3. 2022 už nie je súčasťou Slovenskej gréckokatolíckej cirkvi, jurisdikčne patrí pod Byzantskú metropolitnú cirkev v Pittsburgu.
 Maďarská gréckokatolícka cirkev – pôsobí v Maďarsku. Počet členov (2005): 268 935. Od roku 2015 je metropolitnou cirkvou. Hajdúdorožská metropolia pozostáva z Hajdúdorožskej archieparchie, Miškoveckej eparchie e Eparchie Nyíregyháza. (Hlavou je hajdúdorožský arcibiskup metropolita Péter Fülöp Kocsis, nar. 1963, sídlo: Debrecín, Maďarsko).
 Gréckokatolícka cirkev v Chorvátsku – eparchia Križevci (biskup Križevci Milan Stipić, nar. 1978, sídlo: Záhreb, Chorvátsko). Počet členov (2005): 15 311.
 Gréckokatolícka cirkev v Srbsku a Čiernej Hore (apoštolský exarcha Srbska a Čiernej Hory – biskup Djura Džudžar, nar. 1954, sídlo: Ruski Krstur, Srbsko). Počet členov (2005): 22 934. (exarchát zatiaľ nie je uznaný za cirkev sui iuris, ale niekedy sa za ňu považuje)
 Gréckokatolícka cirkev v Macedónsku (apoštolský exarcha pre gréckokatolíkov v Macedónsku – biskup Kiro Stojanov, nar. 1959, sídlo: Skopje, Macedónsko). Počet členov (2005): 11 398.
 Bulharská gréckokatolícka cirkev (biskup Sofie Christo Projkov, nar. 1946, sídlo – Sofia, Bulharsko) – pôsobí v Bulharsku. Počet členov (2005): cca. 10 000.
 Grécka gréckokatolícka cirkev (apoštolský exarcha gréckokatolíkov v Grécku – biskup Manuel Nin, OSB, sídlo – Atény, Grécko), pôsobí v Grécku a Turecku. Počet členov (2005): 2 340.
 Albánska gréckokatolícka cirkev (apoštolský administrátor južného Albánska – biskup Hil Kabashi, nar. 1941, sídlo: Fier, Albánsko), pôsobí v Albánsku. Počet členov (2005): cca. 3 200.
 Italsko-albánska gréckokatolícka cirkev – rozšírená najmä v južnom Taliansku. Počet členov (2005): 61 398.
 biskupstvo Lungro degli Italo-Albanesi (biskup Donato Oliverio, nar. 1956, sídlo: Lungro [Cosenza, Calabria], Taliansko)
 biskupstvo Piana degli Albanesi (biskup Giorgio Demetrio Gallaro, nar. 1948, sídlo: Piana degli Albanesi [Palermo, Sicília], Taliansko)
 teritoriálne opátstvo Santa Maria di Grottaferrata (apoštolský administrátor biskup Marcello Semeraro, nar. 1947, sídlo: Grottaferrata [Rím], Taliansko)
 Ruská gréckokatolícka cirkev (v súčasnosti bez biskupa) – pôsobí v Rusku a v diaspóre.
 Bieloruská gréckokatolícka cirkev (v súčasnosti bez biskupa) – pôsobí v Bielorusku a v diaspóre. Počet členov (2005): cca. 5 000.

Referencie

Externé zdroje 
 Zdroj údajov o počte členov jednotlivých cirkví: CNEWA

Kresťanstvo
Východné katolícke cirkvi
Katolícka cirkev